tartuNLP/wikipedia-smugri-20251201 huggingface dataset:
Kasematti

Kasematti () on linnakkeissa kivistä tai betonista rakennettu holvattu tila, johon voidaan sijoittaa tykki lähipuolustusta varten. Sitä voidaan myös käyttää tähystyspaikkana tai miehistösuojana. Kasematti sijaitsee linnassa tai linnoituksessa usein bastionissa tai kaponieerissa, työntyen ulommas muurista. Kasemattien perusajatus oli olla hiukan itse muuria ulompana, jotta niiden avulla pystyttäisiin estämään rynnäköt muurille. 
Kasematteja voidaan sijoittaa myös juoksuhautojen yhteyteen; tätä käytäntöä suosivat eritoten venäläiset. Suomessa edustava näyte siitä on Espoon Leppävaarassa säilynyt osa venäläisten ensimmäisen maailmansodan aikana Helsingin ympärille rakennuttamaa Krepost Sveaborgin linnoitusketjua. Paikalla olleista kolmesta kasematista on säilynyt kokonaisena yksi, ja toisen yläosa on siirretty avoimen juoksuhaudan mutkan päälle. Kolmas jäi Tarvontien linjauksen alle. Säilyneisiin rakennelmiin liittyy osin betonivahvisteinen, kallioon louhittu juoksuhauta.
Kasematteja on myös käytetty Suomessa talvisodan aikana venäläisiä vastaan.
Myös panssarilaivoissa voi olla kasematteja: tällaiset kasematit ovat kyljestä ulkonevia panssaroituja ulokkeita, joihin on sijoitettu kääntyviä tykkejä. Menetelmää suosittiin 1800-luvulla mutta se hävisi varsin nopeasti, kun todettiin että tykkitornit olivat tehokkaampi ja ennen muuta merikelpoisempi tapa sijoittaa aseistusta. Suomalaisissa sotalaivoissa kasematteja oli vain vuonna 1918 Turkuun venäläisiltä jääneessä tykkivene Giljakissa, mutta tämä alus oli jo romutuskunnossa vuosikautisen laiminlyönnin johdosta.
Buzz Osborne

Buzz Osborne (oikealta nimeltään Roger Osborne, s. 25. maaliskuuta 1964) on yhdysvaltalainen muusikko. Hän oli edesmenneen Nirvana-solistin Kurt Cobainin innoittaja ja ystävä ja Melvins-hardcore-yhtyeen laulaja-kitaristi. Hän on tehnyt Melvins-yhtyeensä lisäksi paljon soolomateriaalia, minkä lisäksi hänellä on myös monia sivuprojekteja, kuten Fantômas ja Venoumous Concept. Kaiken kaikkiaan Osborne on soittanut 40–50 julkaisulla, joiden tyylilajit vaihtelevat heavy metalista ambienttiin ja elektroniseen musiikkiin.
Historia.
Buzz aloitti musiikillisen aktiiviuransa vuonna 1980 Melvins-yhtyeessä, jonka hän perusti rumpalin Dale Croverin kanssa. Yhtye soitti Jimi Hendrix ja The Who -covereita, mutta nopeasti yhtye alkoi soittaa hardcore punkia. 1980-luvun loppupuolella yhtyeen musiikki oli kehittynyt juuri sen tyyliseksi, mistä yhtye parhaiten tunnetaan, sekoitus raivokasta punkriffittelyä sekoitettuna Buzz Osbornen matalankarheaan laulutyyliin ja raskaisiin heavy metal riffeihin. Yhtye oli suurena vaikuttajan monelle grunge-yhtyeelle, kuten Nirvanalle, Kurt Cobain itse asiassa toimi 1980-luvulla yhtyeen roudarina ja täten ystävystyi Buzzin kanssa, josta oli hyötyä Melvinsille Nirvanan noustua suosioon 1990-luvun puolella, koska hän puffasi monia lempiyhtyeitään. Cobain vieraili yhtyeen albumilla "Houdini" (1993) soittaen kitaraa yhdessä kappaleessa ja perkussioita kahdessa kappaleessa. Buzz tekee vieläkin yhtyeensä kanssa levytyksiä aktiivisesti.
3DES

3DES, joka tunnetaan myös nimellä Triple-DES tai DES-3, on nykyään yleisimmin käytetty DES-salauksen muoto. Se käyttää samaa algoritmia kuin DES, mutta tuo mukaan lisää suojauskertoja (iterations). 3DESistä on kolme eri versiota. Vaikka avaimen pituudet näiden versioiden välillä vaihtelevatkin, ne ovat silti kaikki yhtä turvallisia. Kyseisten salauksien purkaminen tapahtuu käänteisessä järjestyksessä, tarvittavien avainten kanssa.
3DES ei voida enää pitää turvallisena. Esim. OpenSSL -ohjelmiston versiossa 1.1.0 ja sen jälkeisissä versioissa 2016 lähtien ei enää ole ollut 3DES algoritmeja saatavilla, koska ohjelmiston kehittäjät pitävät niitä heikkoina. 
Kolme avainta: 168-bittinen avain.
Koska perus-DES:n avaimen pituus on 56 bittiä, ja tämä versio käyttää kolmea eri avainta, saadaan tälle avaimelle pituudeksi 168 bittiä.
Kaksi avainta: 112-bittinen avain, metodi A.
Käytetään kahta eri avainta, joten avaimen pituudeksi tulee (2×56) = 112 bittiä.
Kaksi avainta: 112-bittinen avain, metodi B.
Kun salattu teksti avataan väärällä avaimella, tuloksena ei ole alkuperäinen viesti vaan toisenlainen salattu viesti.
Filip von Schantz

Johan Filip von Schantz (17. tammikuuta 1835 Ulvila – 24. heinäkuuta 1865 Helsinki) oli suomalainen säveltäjä ja kapellimestari. 
Hän aloitti lakiopinnot Helsingin yliopistossa vuonna 1853, mutta hänet erotettiin 1855 niin sanotun Töölön jutun vuoksi, samaan aikaan kuin A. E. Nordenskiöld. Tämän jälkeen von Schantz opiskeli musiikkia aluksi Tukholmassa ja vuosina 1857−1860 valtion myöntämän stipendin turvin Leipzigissa Saksassa. Hän piti sävellyskonsertin Helsingissä vuonna 1858.
Schantz johti teatteriorkesteria Helsingissä ja järjesti teatteriesitysten lisäksi vuosina 1860–1861 konsertteja, joissa esitettiin muun muassa W. A. Mozartin, Ludwig van Beethovenin, Franz Schubertin, Robert Schumannin ja Giuseppe Verdin musiikkia. Filip von Schantz riitautui teatterin johdon kanssa ja muutti orkesterinsa kanssa ensin Tukholmaan ja myöhemmin Kööpenhaminaan. Terveyden heikennyttyä von Schantz palasi kotimaahansa vuonna 1864.
Von Schantz sävelsi mm. "Kullervo-alkusoiton" (1860), joka oli ensimmäinen suuri Kalevala-aiheinen orkesterisävellys, laulunäytelmän "Ainamo" (1864) sekä kuoro- ja yksinlauluja enimmäkseen Johan Ludvig Runebergin, Zachris Topeliuksen ja Emil von Qvantenin runoihin. Lisäksi hän teki orkesterisovituksen "Porilaisten marssista." 
Juristi, virka- ja valtiopäivämies Johannes Eberhard von Schantz oli Filip von Schantzin ja tämän puolison Charlotta Eufrosyne von Fieandtin poika.
Uinnin maailmanmestaruuskilpailut 2007

Uinnin pitkän radan maailmanmestaruuskilpailut järjestettiin vuonna 2007 12. kertaa. Kilpailut käytiin Australian Melbournessa 17. maaliskuuta – 1. huhtikuuta. Kilpailujen järjestäjänä toimi kansainvälinen uimaliitto FINA. Kilpailulajeina olivat uinti, avovesiuinti, uimahypyt, taitouinti ja vesipallo.
Kisoissa tehtiin MM-kisahistorian toiseksi eniten maailmanennätyksiä. Kisojen uintikuningas oli Yhdysvaltojen Michael Phelps (7 kultaa) ja uintikuningatar Australian Lisbeth Lenton (5 kultaa).
Mitalistit.
Uinti.
Ratauinnissa jaettiin 42 kultamitalia ja lajit järjestettiin kilpailujen toisella viikolla. Ratauintien kilpailupaikkana toimi Australian avoimen tennisturnauksen yksi pääareena Rod Laver Arena. Alueelle mahtui 15 000 katsojaa ja sinne rakennettiin kilpailuja varten väliaikainen allas.
Avovesiuinti.
Avovesiuinnit järjestettiin St Kilda -rannalla.
Uimahypyt.
Uimahyppykilpailut järjestettiin Melbourne Sports and Aquatic Centren uimahyppyaltaassa.
Taitouinti.
Taitouinnissa kilpailtiin henkilökohtaisessa (soolo), pari- (duo) sekä joukkuekilpailussa. Lajeina olivat tekninen ja vapaaohjelma. Lisäksi järjestettiin yhdistetty vapaaohjelma (kombo), jossa kilpailtiin vapaaohjelmassa soolo-, pari- ja joukkuekilpailu. Taitouintitapahtumat järjestettiin Rod Laver Arenalle rakennetussa erillisessä altaassa.
Vesipallo.
Vesipallossa kilpaili 16 miesten ja 16 naisten joukkuetta. Kilpailu järjestettiin sarjana, jossa joukkueet jaettiin 4 joukkueen ryhmiin ja joissa kaksi parhaiten sijoittunutta joukkuetta etenivät mitalipeleihin. Vesipallo järjestettiin 9 000 katsojan ulkoaltaassa Melbourne Sports and Aquatic Centressä, joka rakennettiin vuoden 2006 kansainyhteisön kisoja varten. Vesipallo-turnaus toimi myös vuoden 2008 olympialaisten karsintakilpailuna.
Mitalitaulukko.
      Isäntämaa
Pocket Symphony

Pocket Symphony on ranskalaisen Air-yhtyeen viides studioalbumi, joka julkaistiin 5. maaliskuuta 2007. Albumilla esiintyy vierailevina laulajina Jarvis Cocker ja Neil Hannon.
Albumi vuoti Internetiin jo joulukuussa 2006.
Joseph Butler

Joseph Butler (18. toukokuuta 1692 – 16. kesäkuuta 1752) oli englantilainen piispa, teologi, filosofi ja apologisti. Hän syntyi Wantagessa, Berkshiressä (nykyisin Oxfordshire). Hän toimi Bristolin piispana ja myöhemmin Durhamin piispana.
Butler käsitteli teoksissaan etiikkaa, apologetiikkaa ja teologiaa. Hän vastusti Thomas Hobbesin ajattelua, kuten tämän eettistä egoismia.
Kritstillinen apologetiikka.
Butler puolusti voimakkaasti kristinuskon luonnetta omantunnonetiikkana teoksessaan "Analogy of Religion", "Natural and Revealed", "to the Consitution of Nature" hobbesianismia ja hedonismia vastaan. Butler tähdensi ateismin vastaisesti ilmoituksen välttämättömyyttä kristilliselle elämäntavalle. Ylimpään auktoriteettiin sidottu omatunto toimii vapaudessa eikä itsekkäiden laskelmien mukaan.
Robert Earl Hughes

Robert Earl Hughes (1926–1958) pitää hallussaan rinnanympäryksen maailmanennätystä. Hänen rinnanympäryksensä oli 315 senttimetriä. Robertin vanhempien mukaan hänen kolmen kuukauden iässä sairastamansa hinkuyskä johti umpierityshäiriöön ja sitä kautta tavattomaan lihomiseen. Robert painoi kuusivuotiaana 92 kg, kymmenvuotiaana 171 kg ja 25-vuotiaana 406 kilogrammaa. Helmikuussa 1958 hieman ennen kuolemaansa Robert painoi 484 kilogrammaa. Hänen vyötärönsä ympärys oli 310 senttimetriä ja hauisten ympärysmitta 102 senttimetriä.
Arthur (vuoden 1981 elokuva)

Arthur on vuonna 1981 ensi-iltansa saanut yhdysvaltalainen romanttinen komediaelokuva, jonka on ohjannut ja käsikirjoittanut Steve Gordon. Sen pääosissa ovat Dudley Moore, Jill Eikenberry, Liza Minnelli ja John Gielgud.
Juoni.
Elokuva kertoo viinaan menevän playboy-miljonäärin Arthur Bachin (Dudley Moore) tarinan. Tämä on merkitty suuren omaisuuden perijäksi, mutta saadakseen perinnön tämän on mentävä naimisiin rikkaan perittäjären Susan Johnsonin (Jill Eikenberry) kanssa. Arthur ei rakasta Susania, mutta perheensä halun takia hän on menossa jo tämän kanssa naimisiin, kunnes tapaa köyhän työväenluokan naisen Linda Marollan (Liza Minnelli) ja rakastuu tähän. Kun hänen perheeseensä uhkaa perinnön kumoamisella, jos hän ei nai Susania, Arthur kääntyy palvelijansa Hobsonin (John Gielgud) puoleen.
Elokuva palkittiin kahdella Oscarilla, joista Gielgud voitti parhaan miessivuosan palkinnon, jonka hän sai myös Golden Globe -gaalassa. Lisäksi Arthur palkittiin kolmella muullakin Globella: paras komedia- tai musikaalielokuva, paras miespääosa (Dudley Moore) ja paras elokuvamusiikki.
Arthurille tehtiin vuonna 1988 jatko-osa "Arthur puilla paljailla".
Näyttelijät.
Lähde: 
Palkintoja.
Oscarit.
Ehdokkaana:
BAFTAt.
Ehdokkaana:
Golden Globet.
Ehdokkaana:
Vastaanotto.
"Uuden Suomen" ja "Iltalehden" yhteisessä videoliitteessä 1981 ihmeteltiin Dudley Mooren suosiota, koska hänen kohellustaan tässä elokuvassa pidettiin onttona ylinäyttelemisenä. Parhaana näyttelijäsuorituksena mainittiin veteraani Gielgudin sinänsä kulunut hovimestarihahmo. Elokuvan tarina nähtiin asetelmiltaan loppuunkaluttuna, mutta dialogissa kuultiin joitakin helmiä.
Kuin kissat ja koirat

Kuin kissat ja koirat () on vuonna 2001 valmistunut yhdysvaltalais-australialainen koko perheen toimintakomediaelokuva. 
Juoni.
Ilkeä persialainen kissa Herra Tinkles uhkaa ottaa koko maailman omiin käsiinsä ja haluaa, että kaikki maapallon ihmiset tulisivat allergisiksi koirille. Professori Brody taas koettaa kehittää lääkettä, jolla koira-allergia saataisiin parannettua. Samaan aikaan myös koirapartio yrittää estää Herra Tinklesin katalat aikeet.
Vastaanotto.
Arvosteluja keräävän Rotten Tomatoes-sivuston mukaan 54 prosenttia kriitikoista on antanut elokuvalle myönteisen arvosanan keskiarvolla 5,5/10. Tulos perustuu 115 arvosteluun. Metacriticissä elokuvalle laskettiin 26 arvostelusta painotettu keskiarvo 47/100.
Avausviikonloppunaan elokuva oli Yhdysvaltojen katsotuin.
Max Tonetto

Max Tonetto (s. 18. marraskuuta 1974 Trieste, Italia) on italialainen jalkapalloilija. Vasenjalkaisen Tonetton pelipaikka oli vasemmalla laidalla puolustajana tai keskikenttäpelaajana. Hän pelasi Italian maajoukkueessa yhden ottelun. Hän lopetti pelaajauransa vuonna 2010.
Tonetto edusti uransa aikana nykyisen seuransa lisäksi San Giovannia, Reggianaa, Fanoa, Ravennaa, Empolia, AC Milania, Bolognaa, Lecceä, Sampdoriaa ja Romaa. Hän teki läpimurtonsa vasta kypsemmällä iällä Sampdorian riveissä ja siirtyi vuonna 2006 Romaan, yhteen Italian suurimmista seuroista. Tonetton aikaisempi yritys suurseurassa, vuoden 1999 visiitti Milanissa, ei onnistunut, ja liigadebyytti punamustien paidassa jäi tekemättä.
Tonetto pelasi Serie A:ssa 338 ottelua, joissa hän teki niissä 15 maalia, ja Serie B:ssä 53 ottelua tekemättä maaleja. Hän voitti Roman pelaajana Italian cupin vuosina 2007 ja 2008 ja pelasi jälkimmäisellä kerralla loppuottelussa täydet minuutit. Hän pelasi Roman joukkueessa Mestarien liigassa 19 ottelua ja Eurooppa-liigassa kaksi ottelua sekä Sampdorian joukkueessa UEFA-cupissa viisi ottelua.
Tonetto pelasi Italian A-maajoukkueessa yhden ottelun, kesäkuussa 2007 EM-karsintaottelun Färsaaria vastaan.
Sovelma

Sovelma on asiakaskoneessa selaimen yhteydessä ajettava epäitsenäinen ohjelma, josta arkikielessä voidaan käyttää ilmaisua apletti. Sovelmia on tehty eniten Java-kielellä, mutta Java-alustan tuki sovelmille päättyy Java SE 8:n jälkeen. Oraclen päätös lopettaa Java-alustan ja siihen pohjautuvien sovelmien tuki perustuu paljolti sovelmiin liittyviin turvallisuuskysymyksiin.
Jeffrén

Jeffrén Isaac Suárez Bermúdez eli Jeffrén (s. 20. tammikuuta 1988 Ciudad Bolívar, Venezuela) on espanjalainen jalkapalloilija, joka edustaa Portugalin korkeimmalla sarjatasolla Primeira Ligassa pelaavaa Sporting CP:tä. Jeffrénin pelipaikka on laitahyökkääjä.
Jeffrén aloitti ammattilaisuransa FC Barcelonassa vuonna 2006. Hän pelasi ensi kerran Barcelonan edustusjoukkueessa kaudella 2006–2007, hän oli avauskokoonpanossa ja pelasi 83 minuuttia Espanjan cupin ottelussa Badalonaa vastaan. Primera División -debyyttinsä hän sai kuitenkin vasta toukokuussa 2009, ja ensimmäiset kolme kautta Jeffrén pelasikin lähinnä B-joukkueessa. Vuosina 2006–2009 hän pelasi Barcelona B:ssä 82 ottelua ja teki 14 maalia.
Barcelonan valmentaja Josep Guardiola nosti Jeffrénin edustusmiehistöön kaudeksi 2009–2010. Ennen kauden alkua muutamat eurooppalaiset seurat osoittivat kiinnostusta nuorta espanjalaishyökkääjää kohtaan, mutta siirtoa ei tapahtunut. Jeffrén pelasi 12 liigaottelua ja teki niissä kaksi maalia. Hän pääsi vaihdosta sisään 19. joulukuuta 2009 pelatussa seurajoukkueiden MM-kisojen loppuottelussa, jonka Barcelona voitti 2-1. Suurin osa kaudesta kului kuitenkin vaihtopenkin ja katsomon puolella. Helmikuussa hänen sopimustaan silti jatkettiin kesäkuuhun 2012.
Kaudella 2010–2011 Jeffrén kärsi loukkaantumisista ja hänen roolinsa jäi edelliskauttakin pienemmäksi. Hän pelasi kahdeksassa Primera Divisiónin ottelussa. Kauden ainoan maalinsa hän teki 29. marraskuuta tultuaan vaihdosta kentälle Barcelonan murskatessa verivihollisensa Real Madridin historiallisessa 5-0 voitossa.
4. elokuuta 2011, Sporting Clube de Portugal tiedotti ostaneensa Jeffrénin Barcelonasta 3,7 miljoonan euron siirtosummalla. Jeffrénin sopimus on viisivuotinen.
Vaikka Jeffrén on syntynyt Venezuelassa, on hän edustanut maajoukkuetasolla Espanjaa, jonka paidassa hän voitti alle 19-vuotiaiden Euroopan mestaruuden vuonna 2006, ja alle 21-vuotiaiden Euroopan mestaruuden vuonna 2011. Koska hän ei ole pelannut aikuisten maaotteluita, voi hän yhä pelata tulevaisuudessa Venezuelan paidassa. Venezuelan silloinen maajoukkuevalmentaja Richard Páez kutsui Jeffrénin vuoden 2007 Copa Américaan, mutta Jeffrén valitsi alle 19-vuotiaiden EM-kisat Espanjan joukkueessa.
Bokeo

Bokeo (laoksi ບໍ່ແກ້ວ, suomeksi "Kivikaivos") on provinssi Laosin pohjoisosissa. Provinssi on rikastunut kaivostoiminnan avulla. Bokeon pääkaupunki on Mekong-joen varrella sijaitseva 17 000 asukkaan Ban Houayxay. Bokeon pinta-ala on 6 196 neliökilometriä. Vuoden 2015 väestönlaskennassa maakunnassa oli 179 300 asukasta.
Provinssi perustettiin vuonna 1983, kun se irtosi Louang Namthan provinssista.
Piirikunnat.
Bokeo on jaettu kuuteen piirikuntaan (muang), jotka ovat:
Muskottipähkinä

Muskottipähkinä on muskottipuun siemen. Sitä käytetään jauhettuna mausteena.
Muskottipähkinä on voimakkaanmakuista, joten jauhetta annostellaan vain ripaus. Suomessa muskottipähkinä on yleinen etenkin jouluruokien mausteena. Sillä maustetaan esimerkiksi lanttulaatikkoa, perunaruokia, kakkuja, piparkakkuja ja lasagnen valkokastiketta.
Muskottipähkinän maustekäyttö on vaaratonta, mutta sellaisenaan ja suuremmissa määrin nautittuna se on vaarallista. Muutaman muskottipähkinän tai parin teelusikallisen jauhetta syöminen voi aiheuttaa myrkytyksen, johon liittyy monenlaisia epämiellyttäviä fyysisiä ja psyykkisiä oireita. Suurina annoksina muskottipähkinä aiheuttaa myös hallusinaatioita, sillä muskottipähkinä sisältää myristisiiniä, elemisiiniä ja safrolia, jotka muuttuvat elimistössä rakenteeltaan meskaliinin ja amfetamiinin kaltaisiksi. Muskottipähkinää käytetäänkin joskus päihteenä, mikä on johtanut sairaalahoitoa vaativiin myrkytyksiin. Päihteenä muskottipähkinä luokitellaan deliriantteihin.
Koska muskottipähkinä ei nimestään huolimatta ole pähkinä, siitä ei ole vaaraa pähkinäallergikolle.
Muskottipähkinää ympäröivää kirkkaanpunaista siemenvaippaa kutsutaan muskottikukaksi. Sillä maustetaan yleensä suolaisia ruokia.
Muskottipähkinä saapui Eurooppaan joskus 500-luvulla. Seuraavien vuosisatojen aikana maustetta toivat Eurooppaan arabit, mutta sen alkuperä oli eurooppalaisille pitkään tuntematon. Portugalilaiset löysivät lopulta muskottipähkinöiden lähteen Molukeilta vuoden 1497 jälkeen. Hollantilaiset ottivat sen jälkeen muskottipähkinäkaupan haltuunsa 250 vuodeksi. Vuonna 1776 ranskalainen Pierre Poivre salakuljetti muskottipuun siemeniä Mauritiukselle ja perusti sinne viljelmän. Sen jälkeen britit kuljettivat taimia muuallekin tropiikkiin, ja nykyisin sitä viljellään monessa paikassa.
Marc Crosas

Marc Crosas Fortià (s. 9. tammikuuta 1988, Sant Feliu de Guíxols, Gironan maakunta, Espanja) on espanjalainen jalkapalloilija. Hän siirtyi kesällä 2008 skotlantilaiseen Celticiin. 
Crosas on Barcelonan kasvatteja, viihtyy keskikentällä. Hän debytoi Barcelonan edustusjoukkueessa kaudella 2006–2007 Espanjan cupin ottelussa Badalonaa vastaan, kun hän tuli Andrés Iniestan tilalle vaihdosta 76. minuutin kohdalla. Crosas nimettiin Barcelonan joukkueeseen seurajoukkueiden MM-kilpailuihin 2006, joista joukkue sai hopeaa.
Benno Kuipers

Benno Gerrit Valentijn Kuipers (s. 6. maaliskuuta 1974, Ede, Gelderland), on alankomaalainen uimari, joka osallistui urallaan kaksiin olympialaisiin, vuonna 1996 Atlantassa ja 2000 Sydneyssä. Hänen parhaaksi henkilökohtaiseksi sijoitukseksi jäi 19. sija 100 metrin rintauinnissa kesäolympialaisissa 1996.
Kuipers lopetti uransa 2002 karsiuduttuaan välieristä pitkän radan EM-kisoissa. Uransa jälkeen Kuipers on toiminut uintivalmentajana.
Lähteet.
Kuipers Zwekroniek.comissa
Åbo Simklubb - Uintiklubi Turku

Åbo Simklubb - Uintiklubi Turku (lyh. ÅSK) on turkulainen vuonna 1913 perustettu uimaseura. Seura kuuluu Suomen Uimaliittoon ja Centrala Idrotts Förbund (CIF) -järjestöön.
Edustusryhmän lisäksi seuralla on muita valmennusryhmiä, useita harrasteryhmiä kaikenikäisille sekä kurssitoimintaa uimakoulujen ja tekniikkakurssien muodossa. Seuran puheenjohtajana toimii Jarno Pihlava.
Lola T97/30

Lola T97/30 oli Eric Broadleyn suunnittelema auto, jolla MasterCard Lola -talli yritti osallistua Formula 1 -kauteen 1997. Autoa ajoivat kauden 1995 Formula 3000 -mestari Vincenzo Sospiri ja Footwork-tallista siirtynyt Ricardo Rosset.
Autoa ei ehditty juuri yhtään testaamaan ennen kauden alkua. Kauden avauskilpailussa Australiassa autot olivat hitaita sekä suorilla että mutkissa. Aerodynamiikka hidasti vauhtia liikaa, mutta ei lisännyt downforcea. Molemmat kuljettajat olivat yli kymmenen sekuntia hitaampia kuin nopeimmat autot. Kumpikaan autoista ei päässyt aika-ajojen kautta kilpailuun 107%:n säännön takia. Säännön mukaan, jos kierrosaika on yli 107 prosenttia paalupaikka-ajasta, karsiutuu.
Autot kuljetettiin seuraavaa kilpailua varten Interlagosiin, Brasiliaan, mutta pääsponsori MasterCard päätti lopettaa yhteistyönsä tallin kanssa. Tästä syystä Lolan autot pysyivät varikolla koko viikonlopun. Lopulta talli päätti vetäytyä sarjasta.
Talli ei saanut sijoitusta valmistajien MM-sarjassa, koska se ei onnistunut pääsemään maaliin yhdessäkään osakilpailussa.
&lt;br clear="all" &gt;
Bealin konjektuuri

Bealin konjektuuri on lukuteorian otaksuma, jonka on esittänyt teksasilainen miljardööri ja matematiikan harrastaja Andrew Beal.
Tutkiessaan vuonna 1993 Fermat'n suuren lauseen yleistyksiä Andrew Beal muotoili seuraavan väitteen:
Jos
 formula_1, 
jossa formula_2, formula_3, formula_4, formula_5, formula_6 ja formula_7 ovat positiivisia kokonaislukuja, siten että formula_5, formula_6, formula_7formula_11, niin formula_2:lla, formula_3:llä ja formula_4:llä täytyy olla yhteinen alkulukutekijä. 
Esimerkiksi ratkaisussa 33 + 63 = 35 kantaluvuilla on yhteinen tekijä 3 ja ratkaisussa 76 + 77 = 983 kantalukujen yhteinen tekijä on 7. Käytännössä on olemassa äärettömän monta ratkaisua siten, että kantaluvuilla on yhteinen tekijä. Esimerkiksi yhtälö
 formula_15
tuottaa ratkaisun kaikilla formula_16, formula_17, formula_18. Tämä ei kuitenkaan ole vastaesimerkki, koska kantaluvuilla on yhteisenä tekijänä formula_19.
Vuoden 2006 joulukuuhun mennessä väitteelle ei ole löydetty yhtään tunnettua vastaesimerkkiä. Tämän etsimiseksi on käyty läpi ainakin 1000 eri muuttujaa. 
Fermat’n suuri lause on Bealin konjektuurin erikoistapaus, jossa formula_20. Jos formula_21 kun formula_22, niin joko kantaluvut ovat keskenään jaottomia tai niillä on yhteinen tekijä. Jos niillä on yhteinen tekijä, kantaluku voidaan jakaa tuottaen yhtälö, jolla on pienempiä keskenään jaottomia kantalukuja. Fermat'n suuren lauseen vastaesimerkki tuottaisi joka tapauksessa vastaesimerkin Bealin konjektuurille.
Bealin konjektuuri voidaan havainnollistaa geometrisesti ajattelemalla potenssiluvut tasokuvioiksi. Kaikkien kokonaislukujen kaikki parilliset potenssit (n=2,4,6,8 jne) ovat aina neliöitä ja kaikki parittomat potenssit (n=3,5,7,9 jne.) ovat aina neliöjonoja. Kuvioiden sivut ovat samojen kantalukujen alempia potensseja. Neliöissä sivut edustavat saman kantaluvun samaa ko. potenssia. Neliöjonoissa sivut edustavat saman kantaluvun perättäisiä potensseja. Eri kokonaislukujen eri potensseja edustavat neliöt ja neliöjonot voivat olla yhteismitallisia vain, jos kuvioiden sivujen kantaluvuilla on yhteinen alkulukutekijä.
Konjektuuri ei ole pätevä suuremmassa Gaussin lukujen joukossa. Vastaesimerkistä luvattua 50 Yhdysvaltain dollarin palkintoa vastaan Fred W. Helenius esitti, että (−2 + "i")3 + (−2 − "i")3 = (1 + "i")4.
Beal on tarjonnut 1 000 000 Yhdysvaltain dollarin palkkion konjektuurin todistamisesta tai kumoamisesta.
Xasthur (EP)

Xasthur on yhdysvaltalaisen yhden miehen black metal -yhtyeen Xasthurin EP-levy. Se oli Maleficin viimeinen julkaisu vanhalla levy-yhtiöllään Moribund Cult; nykyisin yhtye kuuluu Hydra Headille. Levyllä vierailee jo eräältä aikaisemmalta levyltä tunnettu kosketinsoittaja Blood Moon Ausar.
EP:n päätöskappale ”Doomed by Howling Winds” on alun perin vuonna 2001 julkaistu kappale EP:ltä "A Darkened Winter". Tällä tuotoksella oleva versio on vuodelta 2005.
Jordan 197

Jordan 197 oli brittiläisen Gary Andersonin suunnittelema auto, jolla Jordan -talli kilpaili Formula 1 -kaudella 1997. Autoa ajoivat saksalainen Ralf Schumacher ja italialainen Giancarlo Fisichella, jotka molemmat olivat tallissa ensimmäistä kauttaan. Schumacherille kausi oli ensimmäinen, kun taas Fisichella oli osallistunut edeltäneellä kaudella kahdeksaan kilpailuun Minardilla.
Auton moottorit valmisti Peugeot ja jarrut tallille toimitti yhteistyössä Carbone ja Brembo. 
Auto painoi 600 kg kuljettajan kanssa. Polttoaineen tallille toimitti Total.
Auton huomattavin piirre oli sen keltainen väritys, johon pääsponsori Benson &amp; Hedges oli päättänyt vaihtaa edeltäneen kauden kultaisesta väristä. Auton nokkaan oli maalattu molemmille puolille käärme. Kun kilpailu ajettiin maassa, jossa tupakkamainonta oli kiellettyä, luki autoissa "Benson &amp; Hedges"in sijaan "Bitten &amp; Hisses" tai "Ssssschuey"/"Fisssssssi".
Talli otti kauden aikana isoja edistysaskeleita, kun se avasi oman tuulitunnelin. Myös henkilöstömäärää kasvatettiin niin, että vuoden lopussa tallilla oli 130 työntekijää. Nyt talli pystyi itse rakentamaan rungon ja vaihdelaatikon lisäksi myös muita auton osia.
Kauden aikana ilmeni, että talli oli vahvempi kuin koskaan aiemmin. Saksan GP:ssa Fisichella taisteli voitosta Gerhard Bergerin kanssa. Kilpailu päättyi Fisichellan keskeyttämiseen toiselta sijalta. Ralf Schumacher saavutti Argentiinan GP:ssa uransa ensimmäisen palkinto- ja pistesijan sijoittumalla kilpailun kolmanneksi. Loppukaudella hän ajoi kolmesti viidenneksi ja kahdesti kuudenneksi. Fisichella nousi kauden aikana kahdesti palkintokorokkeelle, kun hän oli Kanadan GP:ssa kolmas ja Belgian GP:ssa peräti toinen. Lisäksi hän ajoi kolmesti neljänneksi ja kertaalleen kuudenneksi. Fisichella ajoi myös kilpailun nopeimman kierroksen Espanjan GP:ssa. Se jäikin tallin viimeiseksi.
Talli teki kauden päätteeksi uuden yhden kauden piste-ennätyksensä. Pisteitä Scumacher ja Fisichella saavuttivat yhteensä 33 kappaletta, mikä oikeutti valmistajien MM-sarjassa jälleen viidenteen sijaan.
Formula 1 -tulokset.
Lihavointi tarkoittaa paalupaikkaa, "kursivointi" nopeinta kierrosta.
Duncan Armstrong

Duncan John D'Arcy Armstrong (s. 7. huhtikuuta 1968 Rockhampton, Queensland) on australialainen vapaauimari, joka vuoden 1988 kesäolympialaisissa voitti kultaa 200 metrin vapaauinnissa ME-ajalla 1.47,25 ja saavutti hopeaa 400 metrin vapaauinnissa 0,20 sekuntia maailmanennätyksen uineelle Itä-Saksan Uwe Daßlerille hävinneenä.
Myöhemmin Armstrong on toiminut uintikommentaattorina Channel Ninen "Wide World of Sports" -ohjelmassa.
Danburiitti

Danburiitti on topaasin kaltainen mineraali, joka on kemialliselta koostumukseltaan kalsium-boorisilikaattia (CaB2(SiO4)2). Sitä esiintyy pegmattiteista, sedimenteistä ja metamorfisista kivilajeista. Danburiitti on luonnossa melko yleinen, mutta sitä ei esiinny jalokivilaatuisena useinkaan. Keltaisia, vaaleanpunaisia ja värittömiä kiteitä löytyy Meksikosta. Danburiittia on löydetty myös Boliviassa, Myanmarissa, Japanissa ja Venäjällä.
Danburiitti on nimetty ensimmäisen löytöpaikkansa, Yhdysvaltojen Danburyn mukaan vuonna 1839. Värittömät danburiitit ovat säteilytyksen jälkeen värillisiä. Kiven voi sekoittaa topaasiin, apatiittiin ja sitriiniin.
Danburiitin muita ominaisuuksia:
Bengt Ahlfors

Bengt Gunnar Richard Ahlfors (s. 28. joulukuuta 1937 Helsinki) on suomenruotsalainen teatteriohjaaja, kirjailija ja säveltäjä.
Ura.
Ahlfors valmistui ylioppilaaksi vuonna 1957 ja filosofian kandidaatiksi Helsingin yliopistosta vuonna 1967. Vuosina 1963–1966 hän työskenteli freelanceohjaajana, 1966–1967 Svenska Teaternin ohjaajana ja vuodet 1967–1970 Lilla Teaternin ohjaajana. Vuosina 1975–1978 Ahlfors oli Svenska Teaternin taiteellinen johtaja.Sen jälkeen hän on toiminut freelanceohjaajana ja kirjailijana
Ahlfors on kirjoittanut noin 40 teatterinäytelmää, joista monet on käännetty muun muassa suomeksi ja englanniksi. Niitä on esitetty erityisesti Pohjoismaissa ja Keski-Euroopassa, mutta myös Yhdysvalloissa, yhteensä yli 470 produktiona. Hänen tunnetuimpia töitään ovat Jules Vernen romaanista "Maailman ympäri 80 päivässä" (1970), "Teatterikomedia" (1984), Johan Bargumin kanssa kirjoitettu "Onko Kongossa tiikereitä?" (1986), musikaali "Huijattu onni (1994), Tuhkaa ja teräviä ("1999), "Viimeinen sikari (2004)" ja monologi "Mies joka kieltäytyi käyttämästä hissiä I(2007)."
Hän on myös julkaissut kymmenen kirjaa, muun muassa muistelmateoksia, sekä kirjoittanut ja säveltänyt useita lauluja. Vuoden 1990 televisio-ohjelmassa "Har du visor min vän" Ahlfors esitti laulujaan ruotsalaisen Lill Lindforsin kanssa, ja "Helsingin Sanomien" Pertti Avola rinnasti niiden tyyliä Harry Chapiniin, Randy Newmaniin ja Jacques Breliin.
Ahlforsin puoliso on ollut vuodesta 1968 teatteriohjaaja Ritva Siikala. Heillä on kaksi lasta.
Minardi M197

Minardi M197 oli Gabriele Tredozin suunnittelema auto, jolla Minardi-talli kilpaili Formula 1 -kaudella 1997. Sitä ajoivat pääasiassa Tyrrelliltä siirtynyt Ukyo Katayama ja Jarno Trulli, joka oli Saksan Formula 3 -sarjan mestari. Trulli kuitenkin siirtyi kesken kauden Prost-talliin korvaamaan Olivier Panisia, minkä takia Tarso Marques otettiin hänen tilalleen.
Auto ei ollut kovinkaan kilpailukykyinen. Hart-merkkinen V8-moottori oli liian alitehoinen. Minardi oli kuitenkin tyytyväinen siihen, että he olivat paljon parempia kuin Lola-talli.
Talli ei saanut sijoitusta valmistajien MM-sarjassa, koska se ei saavuttanut yhtään MM-pistettä.
Alpua

Alpua on kylä Raahen kaupungissa Pohjois-Pohjanmaan maakunnassa. Alpua kuului aikaisemmin Vihannin kuntaan, kunnes Vihanti liitettiin osaksi Raahea vuoden 2013 alussa. Kylä sijaitsee kantatien 88 varrella noin 15 kilometriä Vihannin taajamasta Pulkkilan suuntaan. 
Alpualla on pitkä historia. Alpuan kylä erotettiin Ainalin kylästä vuonna 1563. Tuolloin Alpuassa asui kolme talonpoikaa. Vuonna 1672 kylällä oli maakirjojen mukaan jo kaksitoista taloutta. Paikallisiin historiallisiin muistomerkkeihin lukeutuu muun muassa Alpuan kirkkokivi.
Alpua valittiin valtakunnalliseksi vuoden kyläksi 2015, 6. heinäkuuta 2015. Edellisvuonna Alpua oli Pohjois-Pohjanmaan vuoden kylä 2014.
Tyrrell 025

Tyrrell 025 oli Harvey Postlethwaiten suunnittelema auto, jolla Tyrrell-talli kilpaili Formula 1 -kaudella 1997. Sitä ajoivat Mika Salo, joka oli tallissa kolmatta kautta, ja Jos Verstappen, joka siirtyi talliin Footworkilta.
025 oli kehitetty versio edeltäneen kauden 024-autosta. Siinä oli Fordin V8-moottorit vanhojen Yamaha V10:n sijasta luotettavuuden lisäämiseksi. Tämän takia autossa ei kuitenkaan ollut niin paljon tehoa, kuin muiden V10:jä käyttäneiden autoissa.
Kausi oli tallille melkoinen pettymys. Auton rungon tasapaino oli hyvä, kuljettajat olivat nopeita ja taktiikat hyviä, mutta koska muiden autot olivat myös hyviä, joutui Tyrrell taistelemaan Minardi-tallin kanssa. Turhautumista tuotti se tosiasia, että autojen raaka nopeus oli lähempänä kärkiautojen nopeutta kuin kaudella 1996, mutta silti autot olivat kauempana kärkeä niin lähtöruuduissa kuin lopputuloksissakin.
Ainoat pisteet, jotka kauden aika saavutti, tulivat Salon viidennestä sijasta Monacon Grand Prix'sta, huolimatta siitä, että hänen etusiipensä oli vaurioitunut. Nämä jäivät Tyrrellin viimeisiksi pisteiksi, sillä Ken Tyrrell myi tallinsa ennen kautta 1998.
Talli sijoittui valmistajien MM-sarjassa kymmenenneksi kahdella MM-pisteellä.
Greg Hetson

Greg Hetson (s. 29. kesäkuuta 1961) on yhdysvaltalainen kitaristi. Hän on soittanut useissa eri punk-yhtyeissä, joihin kuuluvat muun muassa Bad Religion, Circle Jerks ja Redd Kros. Hetson syntyi New Yorkin Brooklynissa, mutta on asunut Los Angelesissa kaksivuotiaasta lähtien. Vuonna 2005 Hetson perusti yhdessä Goldfingerin kitaristi Charlie Paulsonin kanssa yhtyeen Black President.
Ura.
Circle Jerks.
Vuonna 1980 Hetson jätti kitaristin paikkansa punk-yhtye Redd Krossissa perustaakseen Circle Jerksin Black Flag -yhtyeen entisen laulajan Keith Morrisin kanssa. Vuonna 1981 julkaistiin debyytti-LP "Group Sex," ja yhtye myös esiteltiin losangelesilaisessa dokumentissa "The Decline of Western Civilization" monien muiden sikäläisten punk-yhtyeiden tavoin.
Vuonna 1982 Circle Jerks julkaisi toisen albuminsa "Wild in the Streets". Albumi ei kuitenkaan myynyt yhtä hyvin kuin yhtyeen tuleva, kolmas albumi "Golden Shower of Hits", joka julkaistiin 1983.
Bad Religion.
Hetsonin ensimmäinen virallinen Bad Religion -albumi oli "Back to the Known" vuodelta 1984. "Back to the Known" oli Bad Religionin paluu punkjuurilleen progressiivisen "Into the Unknown" -kokeilualbumin jälkeen. Tämän jälkeen yhtye hajosi joksikin aikaa.
Vuonna 1987 Hetson kokosi yhtyeen uudelleen kasaan kutsuen muut jäsenet ympäri maailmaa Los Angelesiin harjoittelemaan uutta levyä varten. Seurauksena yhtye julkaisi laajalti ylistetyn paluualbuminsa "Suffer". Vuonna 1988 Hetson pakotettiin valitsemaan Circle Jerksin ja Bad Religionin välillä. Hän valitsi Bad Religionin ja soitti muun muassa menestysalbumeilla "No Control", "Against the Grain" ja "Generator". Vuonna 1995 Hetson liittyi uudelleen Circle Jerksin. 2014 hän ilmoitti, ettei ole enää Bad Religionin jäsen.
Black President.
Hetson perusti superkokoonpano Black Presidentin Charlie Paulsonin (Goldfinger), Jason Christopherin ja Wade Youmanin (molemmat yhtyeestä Unwritten Law) sekä Christian Blackin (Dee Dee Ramone Band) kanssa. Yhtyeen ensimmäinen albumi "Black President" julkaistiin vuonna 2008.
Daniel Clowes

Daniel Clowes (s. 14. huhtikuuta 1961, Chicago) on yhdysvaltalainen underground-sarjakuvataiteilija. Hän on ollut ehdolla Oscar-palkinnon saajaksi käsikirjoituksestaan tarinaansa perustuvaan elokuvaan "Ghost World". 
Clowesin ensimmäinen pidempi tarina oli Fantagraphicsin julkaisema Lloyd Llewellyn-sarja vuosina 1985-1989. Vuonna 1989 Fantagraphics julkaisi Clowesin päätyön - Eightball-lehden - ensimmäisen numeron. Eightballissa ilmestyneistä tarinoista kaksi, "Ghost World" ja "Art School Confidential" on filmatisoitu. Lehti ilmestyy satunnaisesti edelleen.
Boris Godunov (ooppera)

Boris Godunov on Modest Musorgskin säveltämä ja librettoima ooppera, johon kuuluu prologi ja neljä näytöstä. Teos pohjautuu Aleksandr Puškinin kirjoittamaan murhenäytelmään. Teoksen kantaesitys oli Pietarin Mariinski-teatterissa 8. helmikuuta 1874. 
Teoksen sovittivat myöhemmin uudelleen Nikolai Rimski-Korsakov ja Dmitri Šostakovitš. Suomen ensi-esitys oli 1. helmikuuta 1925 Suomalaisessa oopperassa.
Synopsis.
Tapahtumapaikka ja -aika.
Venäjä ja Puola-Liettua noin vuosina 1598–1605 Venäjän sekasorron aikana.
Henkilöiden esikuvat ovat tsaarit Boris Godunov, Dmitri II ja Vasili Šuiski sekä puolalainen aatelisnainen Marina Mnišek eli Maria Jurjevna (1588-1614).
Georg Wilhelm Richmann

Georg Wilhelm Richmann (, 22. heinäkuuta 1711 – 6. elokuuta 1753) oli vironsaksalainen fyysikko, joka asui ja työskenteli Venäjällä.
Richmann syntyi baltiansaksalaiseen perheeseen Pärnussa, Ruotsin Liivinmaalla, joka suuren Pohjan sodan aikana luovutettiin Venäjän keisarikunnalle. Richmannin isä kuoli kulkutautiin, kun poika oli pieni, ja äiti meni uusiin naimisiin. Georg Richmann opiskeli Tallinnassa ja jatkoi opintoja Hallen ja Jenan yliopistoissa, jossa hänen koulukaverinsa Mihail Lomonosov opiskeli. Richmann oli kreivi Andrei Ostermanin lasten kotiopettaja, ja vuonna 1741 hän käänsi Alexander Popen esseen "Man" ranskasta saksaan. Vuonna 1741 hänestä tuli Venäjän tiedeakatemian jäsen. 
Richmann kuoli sähköiskuun Pietarissa tutkiessaan salaman vaikutusta. Hän oli tapaamisessa tiedeakatemiassa, kun kuuli ukkosen lähestyvän. Professori ja hänen apulaisensa riensivät kotiin laboratorioon. Kun koe oli käynnissä, pallosalaman väitetään tulleen huoneeseen ja osuneen Richmannia päähän niin että hän kuoli. Hänen otsaansa jäi punainen veriläiskä. Hänen kenkänsä olivat palaneet auki, ja vaatteet olivat mustuneet. Sihteeri oli paennut huoneesta, ja ovi oli irronnut saranoiltaan, kun hän palasi huoneeseen. Richmann oli historian ensimmäinen tiedemies, joka kuoli sähköiskuun kokeen aikana.
Melvillensaari (Kanada)

Melvillensaari on Kanadan arktisiin saariin kuuluva, laaja ja asumaton saari. Se on pinta-alaltaan (42 149 km2) maailman 33. suurin ja Kanadan 8. suurin saari. Saaren länsiosa kuuluu Luoteisterritorioihin ja itäosa Nunavutiin. Saaren korkeimmat vuoret ovat noin kilometrin korkuisia.
Saarella on kasvillisuutta erittäin vähän tai ei ollenkaan. Vähäinen kasvillisuus koostuu yleensä sammalmättäistä, jäkälistä, heinistä ja saraheinistä. Ainoa puinen laji, vaivaispaju, kasvaa tiheänä maanpintaa myötäillen. Saarella elää kuitenkin useita eri eläinlajeja, kuten jääkarhuja, karibuja, myskihärkiä, sopuleita, arktisia susia, naaleja ja napajäniksiä. Vuonna 2003 saarella nähtiin harmaakarhu ja harmaakarhujen jättämiä jälkiä. Kyseessä on pohjoisin havainto harmaakarhusta koskaan.
Melvillensaari on toinen kahdesta suuresta pienen sepelhanhilajin pesimäpaikasta. DNA-analyysien ja tutkimuksien mukaan näyttää siltä, että kyseinen laji on erilainen kuin muu sepelhanhikanta. Lajiin kuuluu vain noin 4 000–8 000 yksilöä, minkä perusteella se saattaa olla maailman harvinaisimpia hanhilajeja.
Twelve Shots on the Rocks

Twelve Shots on the Rocks (2002) on suomalaisen Hanoi Rocksin kahdeksas albumi. Albumi oli yhtyeen comeback -albumi ja oli ensimmäinen vuoden 1985 jälkeen. Albumi tehtiin, kun aiemmin riidoissa olleet Andy McCoy ja Michael Monroe ystävystyivät taas Hanoi Rocksin kokoelmalevyjen promootiotilaisuuksissa. Albumi ja siltä julkaistut singlet: "People Like Me" ja " A Day Late, A Dollar Short" menestyivät hyvin Suomessa ja Japanissa.
Kultalevy myönnettiin vuonna 2002. Levyä on myyty yhteensä yli 24 000.
Lugnet (Falun)

Lugnet on urheilu- ja vapaa-ajankeskus Falunissa Ruotsissa.
Lugnetissa on muun muassa hiihto- ja mäkihyppystadion, luistelu- ja yleisurheilukenttä, jääkiekko-, tennis-, ja uimahalli sekä sisäpeliareena, jossa voidaan järjestää myös konsertteja. Siellä on myös leirintä- ja luonnonsuojelualue.
Hiihto- ja mäkihyppystadionit rakennettiin vuoden 1974 hiihdon MM-kilpailuja varten. Hiihdon maailmanmestaruuskilpailut on käyty stadioneilla vuosina 1974, 1993 ja 2015. Hiihtostadionilla on järjestetty maastohiihdon maailmancupia ja hyppyrimäistä on hypätty mäkihypyn Nordic Tournamentia. Stadionit on remontoitu vuosien 1993 ja 2015 hiihdon MM-kilpailuja varten.
Lugnetin hyppyrimäet.
Lugnetin hyppyrimäet on viiden hyppyrimäen muodostama mäkihyppystadion Lugnetin urheilu- ja vapaa-ajankeskuksessa Falunissa Ruotsissa.
Historia.
Mäkihyppystadion rakennettiin vuoden 1974 hiihdon MM-kilpailuja varten. Hyppyrimäet remontoitiin vuosien 1993 ja 2015 hiihdon MM-kilpailuja varten. Vuoden 1992 remontissa molempiin mäkiin asennettiin posliininen latu-ura ja normaalimäkeen myös alastulorinteen muovitus.
Suurmäki oli suljettu ennen vuonna 2014 valmistunutta remonttia, jossa molemmat hyppyrimäet modernisoitiin. Suurmäkeen asennettiin muun muassa alastulorinteen muovitus, kun taasen normaalimäestä muovitus poistettiin. Suur- ja normaalimäet avattiin uudelleen 7.–8. helmikuuta 2014 Ruotsin mestaruuskilpailuiden yhteydessä. Lisäksi varattiin 1,7 miljoonaa euroa neljän uuden (K60, K35, K15 ja K10) hyppyrimäen rakentamiseksi, jotka korvaisivat vuonna 2014 puretut Kvarnbergetin hyppyrimäet. MM-kilpailuiden jälkeen vuonna 2015 valmistui kolme pienempää hyppyrimäkeä (K35, K15 ja K8) Lugnetin alueelle.
Lugnet HS134.
Hyppyrimäen alkuperäinen K-piste sijaitsi 112 metrissä. Vuoden 1992 remontissa mäen K-piste siirtyi 115 metriin. Ennen kesällä 2012 alkanutta remonttia mäen K-piste oli 115 metrissä ja HS-piste 124 metrissä. Remontin valmistuttua tammikuussa 2014 K-piste siirtyi 120 metriin HS-piste siirtyi 134 metriin.
Mäkiennätyksen kehittyminen.
Mäkiennätyksen 135,5 metriä on hypännyt Severin Freund.
Lugnet HS100.
Hyppyrimäen alkuperäinen K-piste sijaitsi 89 metrissä. Vuoden 1992 remontissa mäen K-piste siirtyi 90 metriin. Ennen kesällä 2012 alkanutta remonttia mäen K-piste oli 90 metrissä ja HS-piste 98 metrissä. Remontissa HS-piste siirtyi 100 metriin.
Mäkiennätyksen kehittyminen (miehet).
Mäkiennätyksen 105,0 metriä on hypännyt Primož Peterka.
Mäkiennätyksen kehittyminen (naiset).
Naisten mäkiennätyksen 98,5 metriä on hypännyt Sarah Hendrickson.
Kesämäkiennätyksen kehittyminen (miehet).
Kesämäkiennätyksen 104,0 metriä on hypännyt Peter Frenette.
Kesämäkiennätyksen kehittyminen (naiset).
Naisten kesämäkiennätyksen 102,0 metriä on hypännyt Daniela Iraschko-Stolz.
Kajaanin lukio

Kajaanin lukio on Kajaanissa toimiva lukio, jonka tilat ovat entisen Kauppaopiston rakennuksessa Vuorikadulla. Kajaanin lukiossa on yleislinja- ja musiikkilinja sekä aikuislinja. Lukion musiikkilinja toteuttaa lukion saamaa valtakunnallista musiikin erityistehtävää. Lukion opiskelija voi täydentää opintojaan sekä ammatti-, ammattikorkeakoulu- että yliopisto-opinnoilla.
Vuonna 2018 Kajaanin lukiossa opiskeli noin 600 henkeä. Noin 50 oppilasta suorittaa kaksoistutkintoa.
Kajaanin lukio on osa Kajaanin kaupungin koulutusliikelaitosta.
Vuokatti-Ruka Urheiluakatemia.
Vuokatti-Ruka Urheiluakatemia on tarkoitettu tavoitteellisesti harjoitteleville nuorille urheilijoille. Lajivalmennusta on Kajaanissa jalkapallossa, jääkiekossa, salibandyssa, yleisurheilussa ja tanssissa. Vuokatissa lajivalmennusta on ampumahiihdossa, hiihtosuunnistuksessa, maastohiihdossa, yhdistetyssä, lumilautailussa, uinnissa, lentopallossa ja pesäpallossa.
Ristihämähäkki

Ristihämähäkki eli aitoristihämähäkki eli aitoristikki ("Araneus diadematus") on ristihämähäkkien ("Araneidae") heimon tunnetuin laji. Se on saanut nimensä selässään olevasta valkoisesta ristikuviosta. Lajin väritys vaihtelee yksilöittäin oljenvärisestä oranssiin ja tummanruskeaan. Ristihämähäkin kansanomainen nimitys "ristilukki" on harhaanjohtava, sillä laji ei kuulu lukkeihin eikä ole niille läheistä sukua. Ristihämähäkin koko on 7–18 mm. Naaras on koirasta huomattavasti suurempi.
Ristihämähäkki on yleinen Länsi-Euroopassa, ja Suomessakin sitä tavataan lähes koko maassa. Sitä esiintyy myös osissa Pohjois-Amerikkaa. Ristihämähäkki saalistaa pyyntiverkolla, jonka keskellä tai välittömässä läheisyydessä se odottaa saalista, joskus vuorokaudenkin kerrallaan. Kun saalis tarttuu verkkoon, hämähäkki tunnistaa pyristelyn tuntolankaa pitkin ja rientää heti sen kimppuun. Joskus ristihämähäkki paketoi saaliin seittiin ja raahaa sen takajaloillaan sivuun kiinnittäen sen yhteen tukilangoista odottamaan suurempaa nälkää.
Ristihämähäkit parittelevat loppukesästä. Naaras munii 200–300 munaa kotelossa esimerkiksi kaarnanrakoseen. Kuoriutuneet poikaset ovat keltaisia ja niillä on takaruumiissa musta täplä.
Suomen laivasto

Suomen laivasto on Suomen rannikkopuolustuksen laivoista vastanneen osan nimitys vuosina 1923–1933, minkä jälkeen alettiin käyttää nimitystä Suomen merivoimat. Jo vuonna 1927 Suomen laivasto ja Suomen rannikkotykistö yhdistettiin johdoltaan rannikkopuolustuksesta kokonaisuutena vastaaviksi merivoimiksi. Puolustushaaran roolin merivoimat sai kuitenkin vasta 1950-luvulla.
Simone Signoret

Simone Signoret (oik. Simone-Henriette-Charlotte Kaminker, 25. maaliskuuta 1921 Wiesbaden, Saksa – 30. syyskuuta 1985) oli Oscar-palkittu ranskalainen näyttelijä.
Elämä ja ura.
Hänen vanhempansa olivat ranskalaisia, ja Simone syntyi Saksassa mutta kasvoi kaksivuotiaasta asti Ranskassa. Hän liikkui teini-ikäisestä asti Pariisin intellektuelleissa piireissä. Juutalaisen isänsä takia hän ei saanut työlupaa joten hän alkoi käyttää äitinsä tyttönimeä. Hän toimi avustajana elokuvissa natsien miehittämässä Ranskassa. 
Hänestä tuli toisen maailmansodan jälkeen yksi ranskalaisen elokuvan kirkkaimmista tähdistä. Hän tuli tunnetuksi sensuaalisten naisten rooleista. Sen lisäksi hän näytteli englanninkielisissä elokuvissa, joista vuonna 1959 valmistuneessa "Tilaa huipulla" (Room at the Top) hän sai parhaan naispääosan Oscarin. "Rakastajattaresta" Signoret sai parhaan naispääosan Bafta-palkinnon.
Hän oli naimisissa kaksi kertaa. Hänen ensimmäinen puolisonsa oli Yves Allégret vuosina 1944–1949, ja avioliitosta syntyi tytär Catherine. Toisen avioliiton hän solmi Yves Montandin kanssa 1951. Tämä avioliitto kesti aina Signoret'n kuolemaan asti. Hän kuoli haimasyöpään 64-vuotiaana.
Post (albumi)

Post on islantilaisen Björkin toinen albumi, joka julkaistiin 13. kesäkuuta 1995. 
Albumilta on julkaistu singleinä kappaleet "Army of Me", "Isobel", "It's Oh So Quiet", "Hyper-Ballad", "Possibly Maybe" ja "I Miss You". 
"Helsingin Sanomien" kulttuuritoimitus otti albumin mukaan vuoden 1995 parhaiden äänilevyjen listalleen.
Seuraava "Telegram"-levy sisältää "Post"-albumin kappaleista remix-versioita.
Gaël Clichy

Gaël Clichy (s. 26. heinäkuuta 1985 Toulouse, Ranska) on ranskalainen jalkapalloilija, pelipaikaltaan vasen laitapuolustaja. Clichy edustaa Turkin Superliigassa pelaavaa Başakşehiria.
Vuosina 2001–2003 hän pelasi ranskalaisessa AS Cannesissa ja vuosina 2003–2011 Englannin Valioliigassa Arsenalissa. Kesällä 2011 hän siirtyi Manchester Cityyn. 2017 Clichy siirtyi ilmaisella siirrolla İstanbul Başakşehiriin.
Lappohja

Lappohja () on Hankoon kuuluva taajama. Asukkaita on noin 475. Taajamassa on kaksikielinen peruskoulu. Lappohjassa sijaitsee myös hiekkaranta. Lappohjan muihin palveluihin kuuluvat kirjasto, nuorisotalo, kaksikielinen päiväkoti sekä neuvola.
Historia.
Ensimmäinen kirjallinen maininta Lappohjasta on vuodelta 1549, mutta sen historia ulottuu paljon kauemmas menneisyyteen. Vuonna 1549 alueella asui viisi talonpoikaisperhettä, jotka saivat elantonsa kalastuksesta. 1647 maanmittari Hans Hansson piirsi Lappohjasta ensimmäisen kartan. Suomen suuriruhtinaskunnan aikaan keisari vieraili usein alueen lähistöllä. Lappohja tuhoutui suurelta osin suomalaisten ja neuvostoliittolaisten taistellessa Hangosta vuonna 1941.
Lappohja kuului Tenholaan, kunnes se vuoden 1977 alussa liitettiin Hankoon. Vuosina 1940-1941 se kuului Neuvostoliiton hallussa olleeseen Hangon vuokra-alueeseen.
Lappohjan nimestä.
Vanhat kirjoitusmuodot: "Lapuik" (1549), "Lappevick" (1552), "Lapvik" (1850) ja suomennos "Lappohja" (1950). Ruotsinkielinen kylännimi perustuu lahden nimeen. Lahti ei kuitenkaan ole sijainnut Hankoniemen itärannalla kuten nykyinen Lappohjan taajama, vaan niemimaan länsirannalla lähellä nykyistä Lappvikin kartanoa. Maankohoamisesta päätellen nimi on voitu antaa yli tuhat vuotta sitten, joten lahden alkuperäinen nimi ei voi olla alkuaan ruotsia. Nimen alkuosa "Lapp"- viittaa kosketuksiin lappalaisten kanssa. Lappalaisiksi on kutsuttu etnisten saamelaisten lisäksi niitä, joilla oli samanlaisia elinkeinoja ja asumismuotoja. Nykyinen suomenkielinen nimi "Lappohja" on käännös nimestä "Lappvik" (pohja = lahden pohjukka, perukka). 
Liikenneyhteydet.
Lappohjaan pääsee Helsingistä Hankoon kulkevilla vakio- ja pikavuoroilla. Karjaan rautatieasemalta lähtee taajamajuna Hankoon, joka pysähtyy Lappohjan seisakkeella. Taajamajunien lähtöajat on suunniteltu Karjaalle saapuvien kaukojunien aikataulujen mukaan, joten niistä voi vaihtaa näppärästi taajamajunaan ja toisinpäin.
Ungavan niemimaa

Ungavan niemimaa (, ) on Hudsoninlahden ja Ungavanlahden välinen niemimaa Nunavikissa, Kanadan Québecissä. Se kuuluu Labradorin niemimaahan ja on pinta-alaltaan noin 252 000 km2. Niemimaan pohjoispuolella sijaitsee Hudsoninsalmi.
Ungavan niemimaa on osa Kanadan kilpeä ja koostuu ainoastaan puuttomasta tundrasta, jota useat joet ja jäiset järvet halkovat. Useimmat joet virtaavat lähes yhdensuuntaisesti idästä länteen. Niemimaa vapautui mannerjään alta vasta 6 500 vuotta sitten, 11 500 vuotta LGM:n eli viimeisen jääkauden huippukohdan jälkeen, ja sen uskotaankon olleen esihistoriallisella ajalla keskus, josta laaja jääpeite laajeni peittämään suurimman osan Pohjois-Amerikkaa viime jääkaudella.
Ungavan niemimaan ilmasto on erittäin kylmää Labradorinvirran vuoksi, joka pitää koko Pohjois-Québecin kylmempänä kuin muiden vastaavien leveyspiirien alueet.
Niemimaalla asuu noin 10 000 asukasta, joista noin 90 prosenttia on inuiteja. He asuvat 12 kylässä, jotka ovat levittäytyneet rannikolle. Suurin kylä, Kuujjuaq, on alueen hallintokeskus. Rannikon läheisyydessä sijaitsevat saaret kuuluvat Nunavutin territorioon.
Alueelle pääsee ilmateitse. Lentoja on Etelä-Québeciin, ja myös laivaliikenne toimii, kun meri on sula. Paksu ikijää estää perinteisten rakennustekniikoiden käytön joillakin alueilla.
Mats Långbacka

Mats Anders Långbacka (s. 19. syyskuuta 1963 Helsinki) on suomenruotsalainen näyttelijä ja elokuvatuottaja. Hänen isänsä oli teatteriohjaaja Ralf Långbacka ja isoisänsä oli kirjailija Runar Långbacka.
Långbacka kirjoitti ylioppilaaksi 1982 ja opiskeli Teatterikorkeakoulussa 1983–1987. Työuransa hän aloitti näyttelijänä Teatteri Viiruksessa 1987.
Vuodesta 2001 Långbackalla on ollut tuotantoyhtiö Långfilm Productions Finland, joka on tuottanut enimmäkseen ruotsinkielisiä lyhytelokuvia. Yhtiön tuottamia pitkiä elokuvia ovat Ulrika Bengtsin ohjaamat "Iris" (2011) ja "Oppipoika" (2013). Yhtiö teki konkurssin lokakuussa 2025. Vuonna 2021 julkaistiin Långfilmin Ylelle tuottama, valtaosin suomenkielinen, jalkapallojunioreista ja heidän vanhemmistaan kertova 8-osainen draamasarja "Kentän laidalla". Se perustuu Långbackan alkuperäisideaan ja hän myös näyttelee yhtä keskeistä roolia.
Långbacka on ollut naimisissa ja hänellä on kolme lasta.
Maitiaisneste

Maitiaisneste on valkoista eritettä, jota kertyy kasvien tai sienten maitiassoluihin. Sitä tihkuu esiin, kun kasvia tai sientä haavoitetaan.
Luonnonkumin raaka-aine lateksi on kumipuun maitiaisnestettä. Guttaperkkaa saadaan eräiden kaakkoisaasialaisten puiden maitiaisnesteestä. Oopiumiunikon maitiaisnesteestä valmistetaan oopiumia. Hajupihkaa on käytetty lääkkeenä ja suitsukkeena. Myös esimerkiksi voikukat erittävät maitiaisnestettä.